Man dood ná motor hom op hoofweg trefDie toneel op die N1 Suid tussen die Malibongwe en die Beyers Naude (Foto: Russel Meiring/ER24) ŉ Man wat vermoedelik in sy 30’s is, is Saterdag oorlede ná ŉ bakkie hom op die N1-Suid tussen die Malibongwe- en Beyers Naude-afdraai in Randburg getref het. Volgens Russel Meiring, ER24-woordvoerder, het lede van die publiek reeds begin om kardiopulmonêre resussitasie op die man toe te pas toe nooddienste op die toneel opgedaag het. ER24-nooddienste het ingegryp, maar die man het geen tekens van lewe getoon nie en is op die toneel dood verklaar. Die bakkie het op sy dak gelê en die motoris, wat in ŉ kritieke toestand was, is na ŉ nabygeleë hospitaal gehaas. In ŉ ander voorval op die N2 by die Glenugie- en Kingsweg-aansluiting in KwaZulu-Natal, is ŉ voetganger in ŉ bedenklike toestand nadat hy deur ŉ motor getref is toe hy oor die pad wou hardloop. Die man het eers die enjinkap van die motor getref voor hy deur die impak deur die lug geslinger is. Verskeie nooddienste het die man gestabiliseer voor hy na ŉ hospitaal vervoer is. Die bestuurder van dié motor het slegs geringe beserings opgedoen.